Gewonde transitorower soekArgieffoto. Die polisie in Noordwes is op die spoor van ’n transitorower wat Maandagaand gedurende ’n gepoogde transitorooftog in Rustenburg geskiet is. Brig. Vishnu Naidoo, woordvoerder van die polisie, het gesê twee transitovoertuie is omstreeks 18:00 op die R565 in Boshoek in die stad deur ŉ groep gewapende rowers geteiken. Die rowers het die sekuriteitswagte van dié voertuie oorval waarna die wagte hulself teen die rowers verset het. “Die dapper sekuriteitswagte het terugbaklei en een van die rowers is gedurende ŉ skietgeveg [wat uitgebreek het] gewond,” het Naidoo verduidelik. Volgens Naidoo word vermoed dat die rower in ŉ kritieke toestand was toe hy saam met sy makkers van die toneel gevlug het aangesien sy skietwond onophoudelik gebloei het. Geen kontant is in die voorval gebuit nie. Die verdagtes is steeds soek. Naidoo het ŉ beroep op die gemeenskap gedoen om enige inligting wat tot die vervolging van die rowers kan lei by die polisie se Misdaadstopnommer 086 00 10111 aan te meld.